SELETUSKIRI

Pärast AKV-ELi partnerluslepingu artikli 96 alusel peetud nõupidamise lõpuleviimist otsustas Euroopa Liidu Nõukogu 7. juunil 2010 võtta Madagaskari Vabariigi suhtes sobivad meetmed[1]. See otsus võeti vastu 12 kuuks ja kaotab kehtivuse 6. juunil 2011.

Otsuse 2010/371/EL alusel vastu võetud sobivad meetmed hõlmavad eelkõige eelarvetoetuse andmise, 10. EAFi siseriiklike sihtprogrammide rakendamise ning 9. EAFi raames otseselt valitsuse ja tema hallatavate asutustega seotud meetmete ja maksete peatamist. Meetmetega on hõlmatud ka EAFi riikliku eelarvevahendite käsutaja kohustuste ülevõtmine. Need ei mõjuta humanitaar- ja hädaabi ega teatavaid, otse elanikkonna toetamiseks suunatud projekte.

Pärast otsuse vastuvõtmist on siseriiklik poliitiline dialoog oluliselt elavnenud ja Lõuna-Aafrika Arenguühenduse (SADC) vahendustegevus aktiveerunud. Esitatud on tegevuskava, milles kirjeldatakse konsensusel ja erapooletusel põhinevat protsessi, mis aitab Madagaskaril kriisist väljuda. Ülemineku tulemusena peaksid toimuma vabad ja usaldusväärsed valimised, mis võimaldavad riigis taastada põhiseadusliku korra. 9. märtsil 2011 parafeerisid selle tegevuskava üleminekuvalitsus ja kõik muud läbirääkimistel osalenud asjaomased parteid, välja arvatud endiste presidentide Ratsiraka, Zafy ja Ravalomanana rühmitused.

31. märtsil 2011 Livingstone'is tippkohtumisele kogunenud SADCi organit esindav kolmik võttis selle tegevuskava koostamise teadmiseks ning otsustas saavutatut kindlustada ja kaitsta, kuid ei kiitnud heaks selle sisu, soovitades kokku kutsuda SADCi erakorralise tippkohtumise, et seda põhjalikult arutada.

Kui SADC kiidaks tegevuskava heaks, teeks seda tõenäoliselt ka Aafrika Liit ja seejärel rahvusvaheline kogukond, sealhulgas Euroopa Liit.

Arvestades, et praeguse seisuga ei ole tegevuskava heaks kiidetud ja seeläbi ei ole konsensusel põhineva ülemineku protsessis põhiseadusliku korra taastamiseks olulist edasiminekut saavutatud, on põhjendatud kõnealuse otsuse kohaldamisperioodi pikendamine 12 kuu võrra, ilma et see piiraks võimalust otsust sel ajal korrapäraselt läbi vaadata.

Selleks et julgustada Madagaskari partnereid suurendama oma jõupingutusi kokkuleppele jõudmiseks, teeb EL ettepaneku edastada Madagaskari ametiasutustele uus kiri, mis on lisatud käesolevale teatisele ja milles rõhutatakse, et EL kohustub toetama nii poliitiliselt kui ka rahaliselt konsensusel põhinevat üleminekut, mis tugineb SADCi, Aafrika Liidu ja rahvusvahelise kogukonna heaks kiidetud tegevuskavale. Kuna otsusega tehakse ettepanek üksnes olemasolevate sobivate meetmete kohaldamise pikendamiseks ilma neid sisuliselt muutmata, ei ole vaja otsuse 2010/371/EL lisa muuta. Samamoodi ei ole vaja praegu uuesti avada AKV-ELi partnerluslepingu artikli 96 alusel peetud nõupidamisi Madagaskari Vabariigiga.

2011/0114 (NLE)

Ettepanek:

NÕUKOGU OTSUS

millega pikendatakse otsuse 2010/371/EL (millega lõpetatakse AKV-ELi koostöölepingu artikli 96 kohane nõupidamine Madagaskari Vabariigiga) kehtivusaega

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse ühelt poolt Aafrika, Kariibi mere ja Vaikse ookeani piirkonna riikide rühma liikmete ning teiselt poolt Euroopa Ühenduse ja selle liikmesriikide vahel 23. juunil 2000 Cotonous alla kirjutatud koostöölepingut,[2] mida on muudetud 25. juunil 2005[3] Luxembourgis, (edaspidi „AKV-ELi partnerlusleping”), eriti selle artiklit 96,

võttes arvesse nõukogus kokku tulnud liikmesriikide valitsuste esindajate sõlmitud, AKV-ELi partnerluslepingu rakendamiseks võetavaid meetmeid ja järgitavaid menetlusi käsitlevat sisekokkulepet,[4] eriti selle artiklit 3,

võttes arvesse Euroopa Komisjoni ettepanekut

ning arvestades järgmist:

1. AKV-ELi partnerluslepingu artiklis 9 osutatud olulisi lepingu osi on rikutud.

2. Tuginedes AKV–ELi partnerluslepingu artiklile 96, alustati 6. juulil 2009 nõupidamist Madagaskari Vabariigiga Aafrika, Kariibi mere ja Vaikse ookeani piirkonna riikide rühma esindajate juuresolekul. Ametisoleva üleminekuvalitsuse esindajad ei pakkunud nõupidamise käigus välja ühtegi rahuldavat lahendust.

3. Poliitilisele kriisile lahenduse leidmiseks tehti suuri jõupingutusi Lõuna-Aafrika Arenguühenduse (SADC) ja kõikide sidusrühmade vahendusel, eelkõige pidades läbirääkimisi SADCi vahendusel esitatud tegevuskava üle, milles käsitletakse konsensusel põhinevat üleminekut, et toimuksid vabad ja usaldusväärsed valimised, mis võimaldaksid taastada põhiseadusliku korra.

4. Ometi nendib Euroopa Liit, et möödunud on 12 kuud ja vaatamata jõupingutustele ei ole sidusrühmad sellele tegevuskavale praeguse seisuga veel alla kirjutanud ega SADC, Aafrika Liit ega rahvusvaheline kogukond seda heaks kiitnud. Seetõttu ei ole praegu võimalik ette näha konsensusel põhinevat üleminekut põhiseadusliku korra taastamiseks, mis on oluline kehtivate sobivate meetmete muutmiseks.

5. Otsuse 2010/371/EL kehtivusaeg lõpeb 6. juunil 2011. Arvestades eespool kirjeldatud olukorda, tuleks seda pikendada üheks aastaks, ilma et see piiraks võimalust otsust sel ajal korrapäraselt läbi vaadata,

ON VASTU VÕTNUD KÄESOLEVA OTSUSE:

Artikkel 1

Otsust 2010/371/EL muudetakse järgmiselt.

Artikli 3 teine lause asendatakse järgmisega: „Otsus jääb jõusse kuni 6. juunini 2012, ilma et see piiraks võimalust otsust sel ajal korrapäraselt läbi vaadata”.

Artikkel 2

Käesolev otsus jõustub selle vastuvõtmise kuupäeval.

Artikkel 3

Käesolev otsus avaldatakse Euroopa Liidu Teatajas .

Brüssel,

Nõukogu nimel

eesistuja

LISA

Brüssel,

ÜLEMINEKUVALITSUSE PRESIDENDILE EDASTATAVA KIRJA KAVAND

Austatud härra president

Euroopa Liit peab AKV-ELi partnerluslepingu artikli 9 sätteid väga oluliseks. Partnerluslepingu oluliste tingimustena on inimõiguste, demokraatlike institutsioonide ja õigusriigi põhimõtete austamine meie omavaheliste suhete aluseks.

Euroopa Liit teavitas Teid 16. juunil 2010 kirja teel oma 7. juuni 2010. aasta otsusest 2010/371/EL lõpetada AKV-ELi partnerluslepingu artikli 96 kohane nõupidamine ning võtta sobivad meetmed selle lepingu artikli 96 lõike 2 punkti c tähenduses.

Euroopa Liit on teadlik, et kõik parteid on nimetatud kuupäevast pingutanud selle nimel, et leida riigis valitsevale poliitilisele kriisile lahendus. EL jälgib suure huviga arengut, mis on toimunud läbirääkimistes SADCi vahendusel esitatud tegevuskava üle, milles käsitletakse konsensusel ja erapooletusel põhinevat üleminekut, et aidata Madagaskaril väljuda kriisist, ning mille tulemusena peaksid toimuma vabad ja usaldusväärsed valimised, mis võimaldaksid taastada põhiseadusliku korra.

Ometi nendib Euroopa Liit, et möödunud on 12 kuud ja vaatamata tehtud jõupingutustele ei ole sidusrühmad sellele tegevuskavale praeguse seisuga alla kirjutanud ega SADC, Aafrika Liit ega rahvusvaheline kogukond seda heaks kiitnud. Seetõttu ei ole praegu võimalik ette näha konsensusel põhinevat üleminekut põhiseadusliku korra taastamiseks, mis on oluline kehtivate sobivate meetmete muutmiseks.

Eespool nimetatu taustal otsustas Euroopa Liit pikendada otsuse 2010/371/EL kehtivusaega kuni 6. juunini 2012.

Euroopa Liit soovib rõhutada, et ta on valmis pakkuma nii poliitilist kui ka rahaliselt toetust konsensusel põhinevale üleminekule, mis tugineb SADCi, Aafrika Liidu ja rahvusvahelise kogukonna heaks kiidetud tegevuskavale. EL peab sellist toetust väga oluliseks, et väljuda pikast poliitilisest kriisist, mille majanduslik ja sotsiaalne mõju suureneb Madagaskari elanikkonna jaoks iga päevaga.

Lugupidamisega

Euroopa Liidu nimel

[1] ELT L 169, 3.7.2010, lk 13.

[2] EÜT L 317, 15.12.2000, lk 3.

[3] ELT L 287, 28.10.2005, lk 1.

[4] EÜT L 317, 15.12.2000, lk 376.